Eerste vlug na Kaapstad vertrek van opgeknapte Wonderboom-lughaweFoto: ANA “’n Stad sonder sy eie lughawe is ŉ baie slegte stad,” het David Makhura, premier van Gauteng, Sondag gesê tydens die bekendstelling van die opgeknapte lughawe. “Wonderboom [die gebied] is nog klein, maar mens moet die vermoë hê om te sien hoe ŉ hele nuwe stad hier ontwikkel. Ons bou nie net ŉ lughawe hier nie maar ŉ nuwe ekonomie. ŉ Hele nuwe stad gaan hier ontwikkel,” het Makhura gesê. Kgosientso Ramokgopa, burgemeester van Tshwane, het gesê meer geld sal belê word in die ontwikkeling van die gebied. Hy het gesê die lughawe stel regeringsamptenare in staat om gerieflik tussen Pretoria en die parlement in Kaapstad te reis. Ramokgopa het gesê die lughawe het gratis Wi-Fi wat 250 MB beskikbaar stel vir elke persoon wat van die lughawe af reis. Rodger Foster, hoof van SA Airlink, het gesê vlug SA8673 was die eerste van vele. Daar sal daagliks drie vlugte van Pretoria na Kaapstad wees.